af en en fr en nl da en pt en af fr af hu nl ru pl en it fi nl fr en en nl af en nl nl nl en it es pl de fr de de en en en nl fr nl en nl af af nl af af af nl af af nl af en en af en af de ne en nl nl af af af af af af af nds af nl en nl nl nl nl nl nl de nl af nl af nl en af af pt en es es nl af en en en
Jou aftrede: nóú se verantwoordelikheid - BELLA Tydskrif SA
’n Aftreefonds. Laaste ding waaraan jy dink? “Dis mos later se worry…” Is dit regtig? Ben Swartzberg verduidelik hoe aftreeannuïteite werk en waarom jy nou al moet begin spaar.
Wat presies is ’n aftreeannuïteit? Eenvoudig gestel: hierdie polis sorg maandeliks vir jou en jou afhanklikes, sodra jy afgetree is. Hoe dit werk: die polishouer word ’n lid van ’n aftreeannuïteitsfonds. Dié fonds word bestuur volgens ’n stel reëls en ’n raad van trustees maak seker dat die fonds reg bestuur word. “Sommige aftreeannuïteite kan ook sterftevoordele en ongeskiktheidsvoordele inhou,” verduidelik Ben Swartzberg.
Jy maak maandelikse bydrae tot jou aftreeannuïteit. ’n Voordeel van aftreeannuïteite is dat die produkte redelik buigsaam is, in terme van bydrae. Ben verduidelik dat enkelbydrae op enige oomblik tot die annuïteit gevoeg kan word. “Die bydrae word dan belê in ’n beleggingsfonds van jou keuse. Daar is oor die algemeen ’n groot verskeidenheid beleggingsfondse om uit te kies,” sê hy. “Die verskillende beleggingsfondse het verskillende vlakke van risiko aan hulle gekoppel en dit is belangrik dat jy ’n beleggingsfonds kies, waarmee jy gemaklik voel.”
Die goeie nuus is dat daar regulasie in plek is, wat jou beskerm teen riskante beleggingsfondse wat moontlik ’n nadelige uitwerking op jou aftreefonds mag hê.
Jou beleggingsfonds akkumuleer oor tyd, totdat jy besluit om af te tree – wat enige tyd ná die ouderdom van 55 jaar mag wees. “Op aftrede, het jy die opsie om ’n maksimum van ’n derde van die beleggingsfonds te vat as ’n kontantvoordeel. Die oorblywende gedeelte van die beleggingsfonds word omskep in ’n maandelikse inkomste,” sê Ben. “Sou die beleggingsfonds onder ’n minimum val, kan die hele fonds as kontant geneem word.”
Te veel jongmense begin nie vroeg genoeg dink aan aftrede nie en ongelukkig is aftrede nie iets wat net spontaan kan gebeur nie. “Aftrede moet gekoop word,” meen Ben. “En dit kan slegs gekoop word deur voorsiening te maak, terwyl ’n mens jonk is en ’n inkomste genereer.”
Is jy ook oningelig hieroor?
“Ek praat gereeld met mense wat nie bewus is van aftreeannuïteite en spaar vir aftrede nie,” sê Ben. “Ek het ook al gevalle gesien waar ouer mense wil aftree, maar nie kan nie, omdat dít wat hulle gespaar het, bloot nie genoeg is nie.” Hierdie mense werk dan totdat hulle fisies nie meer kan nie of raak ten einde afhanklik van hul kinders of familie, om hulle te onderhou.
’n Mens kan nooit te vroeg begin spaar nie. Deur later te begin, plaas net onnodige druk op jou om skielik groot bydrae te lewer, om jou aftreefonds te laat akkumuleer. Wanneer daar nie genoeg geld vir aftrede is nie, sal aftrede moet wag of jy sal tevrede moet wees met ’n laer lewensstandaard as waaraan jy gewoond is. Begin dus nóú!
Ben Swartzberg het sy B.Sc en Honneurs-graad in aktuariële wetenskap aan die Noordwes Universiteit se Potchefstroomkampus voltooi. Hy het ook `n M.Sc in Kwantitatiewe Risikobestuur by dieselfde instansie voltooi. In 2016 het hy al sy aktuariële raads-eksamens deur die Suid-Afrikaanse Aktuariële Vereniging voltooi. Hy werk tans as senior analis by een van die groot versekeraars in Suid-Afrika. Hy werk daagliks met verskeie beleggingsprodukte enis verantwoordelik vir onder andere die waardasies van sekere komponente van die produkte.
Geskryf deur: Anica Scheepers Scholtz
Deel dit op Twitter(Dit maak in 'n nuwe venster oop)
Deel dit op Facebook(Dit maak in 'n nuwe venster oop)
Deel dit op Google+(Dit maak in 'n nuwe venster oop)
Sorg self vir jou oudag
Daar is ’n lewe na aftrede, maar maak jy voersienning daarvoor? Moenie op jou werkgewer staatmaak…
Begroot. So ’n klein, maar kragtige woordjie wat dikwels die oorsaak van ’n gróót kopseer…
Pasop vir finansiële mishandeling
Finansiële mishandeling is wanneer jou partner jou finansies beheer. Mishandeling kan op baie maniere plaasvind,…
Ons held wat skobbejak speel
Ag tog, my kar is alweer leeg!
Slaapkamersake: Privaat of publiek?
Die A-Z van (bikini) waks
Hoe compatible is jy en jou seksmaat?
Regte troue: Black Tie
previous post: Die verskil tussen korttermyn- en lewensversekering
next post: Doen dié dinge om jou rande te rek
BELLA is 'n gelisensieerde produk van Neo Publishing (Pty) Ltd en deel van die Neo Africa groep.
Copyright © 2019 Neo Publishing All Rights Reserved.